text: 41-årig mand med fodlænke dyrkede skunk i Christiansfeld 
  22 juni 2016 kl. 05.25
  En 41-årig dyrkede skunk i Christiansfeld, mens han afsonede en straf med fodlænke - og nu ryger han to år i fængsel.
  Han blev dømt for at have dyrket og besiddet skunk i blandt andet en lagerbygning i Christiansfeld. Den 41-årige havde høstet ca. 15 kilo skunk og havde en igangværende produktion i gang svarende til ca. 27 kilo.
  Den dømte foretog skunkproduktionen på et tidspunkt, hvor han afsonede en del af en tidligere dom med fodlænke, og han fortsatte produktionen, da han blev prøveløsladt. Den 41-årige mand tilstod det hele i Retten i Kolding, hvilket betød, at sagen blev gennemført som en tilståelsessag.
  Dommeren lagde strafudmålingen skærpende vægt på, at forbrydelsen blev begået under afsoning og prøveløsladelse.
  -Ideen med fodlænkeafsoning af fængselsstraffe er jo ikke, at afsonerne skal lege gartnere og dyrke skunk. Derfor er jeg tilfreds med, at domstolene netop så det som en skærpende omstændighed., siger anklager hos Sydøstjyllands Politi Jesper Rubow om dommen i en pressemeddelelse.
  Den dømte, der nu bor på Fyn, har siddet varetægtsfængslet under sagen, og skal fortsat være fængslet efter dommen. Udover skunkproduktionen blev han dømt for tyveri af strøm og besiddelse af doping.
  